Kārklupīte (Daugavas pieteka)
Šis raksts ir par Daugavas pieteku. Par citām jēdziena Kārklupīte nozīmēm skatīt nozīmju atdalīšanas lapu. Kārklupīte, saukta arī par Zeļķu grāvi, ir upe Latvijā, Daugavas labā krasta pieteka. Kārklupīte sākas, satekot divām ūdenstecēm Zeļķu līdzenumā Daugavpils—Rīgas šosejas labajā pusē pie Spunģēniem. Šķērso Daugavpils—Rīgas šoseju un tad tek līdzās Krustpils—Jelgavas dzelzceļam līdz Daugavai, kur ietek pirms Jelgavas—Krustpils dzelzceļa tilta pār Daugavu. Tā ir 10 km gara, citos avotos tās garums tiek uzrādīts kā 4 km. Sākotnēji, pirms dzelzceļa uzbēruma izbūves Kārklupīte bijusi Lukstupes augštece, aptuveni 2 km garš posms. Pārējo posmu Kārklupītes veido mākslīgi izrakts grāvis, to starpā arī novadgrāvis — 2,5 km posms no Velvītes līdz Daugavai, pa kuru Lukstupes augšteces ūdeņi tika novadīti uz Daugavu. Par to, ka sākotnēji upe bijusi dabiska ūdenstece, liecina arī 1897. gada tautas skaitīšanas materiāli, kuros upe tiek saukta kā "руч. Карклея".